google/wiki40b huggingface dataset:
אנדמול שיין ישראל

קבוצת אנדמול-שיין העולמית

אנדמול שיין העולמית היא חברת הפקה והפצה עצמאית לטלוויזיה ותוכן דיגיטלי, המורכבת מרשת עולמית המונה מעל ל-120 חברות הפקה ב-30 טריטוריות, ומפיקה מדי שנה מעל 350 סדרות במגוון ז'אנרים, תוך עבודה עם כ-400 רשתות, ערוצים ופלטפורמות ברחבי הגלובוס. בשנת 2016 הופקו מעל 800 תוכניות במגוון ז'אנרים ברחבי העולם, ואלה שודרו והופצו בכ-300 ערוצים שונים וב-50 שפות שונות. בין הפורמטים המקוריים וההצלחות של החברה: "האח הגדול", "מאסטר שף", "לרדת בגדול", "דיל או לא דיל", "בייבי בום", "מראה שחורה", "הגשר" ו"ברודצ'רץ'".

אנדמול-שיין ישראל

החברה נוסדה בשנת 2002 על ידי המפיק אלעד קופרמן ופעלה בניהולו תחת השם "קופרמן הפקות", עד לשנת 2013 בה נרכשה החברה על ידי קבוצת "אנדמול שיין" העולמית ושינתה את שמה ל"אנדמול שיין ישראל". בשנת 2016 סמנכ"ל החברה שליווה אותה מהקמתה, עמיר גנור, מונה למנכ"ל.
בשנת 2014 רכשה "אנדמול שיין העולמית" 33% מזכיינית ערוץ 2 "רשת".
אנדמול שיין ישראל מפיקה פורמטים מקוריים ואדפטציות לפורמטים בינלאומיים הנמצאים בבעלות הקבוצה, ביניהם: "מאסטר שף", ו"האח הגדול".

דיגיטל

מחלקת הדיגיטל מתמחה ביצירת תוכן מקורי וייעודי לפלטפורמות הרלוונטיות, בניית אסטרטגיות הפצה, ליווי וניתוח נתונים והפקה עד לרמת הפוסט פרודקשן. בין הפרויקטים המוכרים של המחלקה: מסע הקיץ של קוקה קולה "wow tour", פרויקט הגיימרים של פרטנר "legend of gaming" ‏(2 עונות) ופרויקט "הטרמפיסטים" של תאגיד השידור "כאן 11".

פרסים והישגים

הפקות החברה הגיעו להישגים משמעותיים בטבלאות הרייטינג לאורך השנים וזכו במספר רב של פרסים, ביניהם פרס "הקומדיה הטובה ביותר" עבור הסדרה "רמזור", פרס "תוכנית הריאליטי הטובה ביותר" עבור "האח הגדול", פרס "תוכנית הילדים הטובה ביותר" עבור "האי", פרס "תוכנית הדוקו-ריאליטי הטובה ביותר" עבור "חי ב-LA LA לנד", ארבעה פרסי האקדמיה לטלוויזיה עבור הקומדיה "להרוג את הסבתא" ופרס האמי הבינלאומי בקטגוריית הקומדיה הטובה ביותר עבור "רמזור".
כריסטופורוס הקדוש

כריסטופורוס הקדוש (מיוונית: Άγιος Χριστόφορος, מילולית: "הקדוש הנושא את ישו") הוא קדוש נוצרי הנחשב למרטיר, אשר מת על אמונתו במהלך תקופת שלטונו של הקיסר הרומי דקיוס, ששלט בין 249 ל-251. כריסטופורוס הוא אחד מארבעה-עשר הקדושים המסייעים, הוא מגן מפני מחלת הדבר ונחשב לקדוש המגן של הנוסעים. קיימת אמונה עממית כי אדם שיראה את תמונתו, לא ימות באותו יום. 
קיימות אגדות על כריסטופורוס, המתארות אותו כענק אשר סייע להתגלמות הילד ישו. באמנות הנוצרית הוא מסומל לעיתים קרובות כענק אשר מחזיק מטה גדול ונושא על כתפיו את ישו הילד תוך שהם עוברים בנחל. במספר צלמיות מן התקופה הביזנטית, וכן באגדות אחדות מימי הביניים המוקדמים, הוא מתואר כקינוקפאלוס, אדם אשר ראשו ראש כלב. על פי המאמינים, גולגלתו קבורה במנזר קרקאלו (Καρακάλλου) שבחצי האי אתוס ביוון. 
כריסטופורוס הקדוש מכונה באנגלית Christopher ("כריסטופר"), בצרפתית Christophe ("כריסטוף"), בספרדית Cristóbal ("קריסטובל"), בהונגרית Kristóf ("כריסטוף"), בפולנית Krzysztof ("קשישטוף"), וברוסית Христофор ("חריסטופור"). השם בעברית נובע מן השם התקני ביוונית וכפועל יוצא בלטינית.
Piled Higher and Deeper

דמויות

PhD Comics יצר את הדמויות הראשיות בשלב די מוקדם, ומאז אישיותם לא השתנתה באופן ניכר. במקור, הדמויות היו מאוניברסיטת סטנפורד אך בהמשך הבדיחות הפנימיות ביחס לאוניברסיטה זו פחתו, וההומור נהייה כללי יותר.

פארודיות

שם הקומיקס - Piled Higher and Deeper - הגיע מבדיחה ישנה על להיות .Ph.d, שמסבירה שאם אדם יודע מה המשמעות של "B.S." (התשובה היא bullshit, כלומר: זיבולי שכל), אז המשמעות של M.S. היא "more of the same" (עוד מאותו הדבר) ו-Ph.D פירושו "Piled Higher and Deeper".
אחד מהמוטיבים בקומיקס הוא להשתמש בתופעה מהתרבות הפופולרית ולהציג אותה בהקשר של האוניברסיטה ותלמידי המחקר, לעיתים תוך כדי שימוש במבנה העצם והחלפת התוכן במושגים ובדיחות מעולם האקדמיה. מספר פעמים כלל הקומיקס פארודיות על סרטי קולנוע פופולריים, כמו "The Thesis" (פארודיה על המטריקס), "שודדי התזה האבודה" (שודדי התיבה האבודה), "אני, תלמיד מחקר" (אני, רובוט - הספר והסרט). בנוסף, הקומיקס מציג פארדיות על תוכניות טלוויזיה.
הקומיקס מציג גם פארודיה על עולם המדע ובפרט על מדעים מדויקים והנדסה. הוא הציג פארודיה על חוקי ניוטון כגון Newton's 3 Laws of Graduation (שלושת חוקי הסיום של ניוטון).‏ לפי הקומיקס חוקים אלה הוחלפו בידי "Special Theory of Research Inactivity" (תורת חוסר הפעילות המחקרית הפרטית) של אלברט איינשטיין. כמו כן הציג פארודיה על דיאגרמות פיינמן המתאר דיאגרמות פיינמן לאינטראקציה בין הסטודנטים למנחים שלהם.
סדרה של רצועות קומיקס דנות בשימוש הנאות במונח "אירוניה".
כמו בקומיקס הוצגו מספר אדאפטציות של שייקספיר וכרזות תעמולה, עם כותרות כגון: "This man does research for you!", ו-"When you procrastinate... Someone is watching!" וכן "Women in grad school... Support your local female geek."
בנוסף לקומיקס, פרסם צ'אם שני שירים פארודיים ב-MP3, שכביכול מושרים על ידי טאג'ל "Closer to fine" (פארודיה על שיר של אינדיגו גירלס) ו-"Who will grade your work" (פארודיה על Who will save your soul).

ספרים

עד כה יצאו לאור 4 ספרי PhD Comics. הספר הראשון Piled Higher and Deeper: A Graduate Comic Strip Collection מ-2002 כולל בנוסף לקומיקס עצמו גם סיפורים ואיורים על ההפקה וכן אחרית דבר מאת פרופסור סמית'.
הספר השני Life is Tough and then You Graduate יצא לאור באפריל 2005. הוא מכיל 6 רצועות קומיקס שלא פורסמו באינטרנט ומסבירות מה התרחש בהגנה על התזה של מייק. הוא כולל גם הקדמה מאת קארל מרקס, "מאחורי הקלעים" ומשחק לוח בנושא האקדמיה.
הספר השלישי, Scooped!, שיצא לאור במאי 2007 כולל בנוסף לקומיקסים גם את "Tales from the Road", סדרת רצועות קומיקס המתארות את חוויותיו של צ'אם ממסע ההרצאות שלו Power of Procrastination.
הספר הרביעי, Academic Stimulus Package, יצא לאור במרץ 2009 והודפס כולו בצבע.

הסרט

במרץ 2011 החל צ'אם להפיק סרט קולנוע המתבסס על הקומיקס. הפקת הסרט היא תוצאה של שיתוף פעולה בין צ'אם לבין להקת תיאטרון מהמכון הטכנולוגי של קליפורניה. בסתיו 2011 יצא הסרט והוצג בקמפוסים אקדמיים נבחרים. קדימון (טריילר) לסרט ניתן לראות באתר הקומיקס.
כתב מחובר

כתב מחובר הוא סגנון כתיבה בו סמלי השפה נכתבים במחובר ובשטף, לרוב, על מנת לאפשר כתיבה מהירה יותר. בכתיבה שגרתית בכתב יד, הכתב המחובר הוא שילוב של חיבורים והנפות-עט, זאת גם אם פורמלית כל האותיות אמורות להיות מחוברות: באלפבית הלטיני, הקירילי, הבנגלי והערבי מרבית או כל האותיות במילה מחוברות, כך שלעיתים, מילה נכתבת ב"משיכת קולמוס אחת".
באלפבית הערבי, הכתב המחובר משמש הן לכתב יד והן לדפוס, בעוד שבאלפבית אחרים בהם מתקיים כתב מחובר, קיימת הבחנה בינו לבין כתב-דפוס. באלפבית העברי, משמש הכתב העברי הרהוט ככתב יד, ואינו מחובר. גם כתב היד ששימש ברומא העתיקה לא היה מחובר.
מקור הכתב המחובר הוא ביתרונות המעשיים של כתיבה מהירה ומיעוט הנפות עט, אשר התחייבו בשל חסרונותיו של הקולמוס כמכשיר כתיבה. קולמוסים הם שבירים, ובשימוש לא נכון – הדיו מותז מהם ומכתים את המצע. כך גם עטי ציפורן היציבים יותר אך עדיין מגבילים.
גן עדן (להקה)

גן עדן היא להקת רוק ישראלית שנוסדה בשנת 1975 בנתניה. הלהקה הוציאה אלבום בשם "גן עדן" ב-16 בינואר 1979, והתפרקה.
לאורך גילגוליה השונים הייתה הלהקה קשורה לסירוגין לדמויות שונות כגון המפיק אשר ביטנסקי, המוזיקאי והמפיק גרי אקשטיין, הזמר אריק סיני, בעל חברת התקליטים מאיר אזולאי והמוזיקאים ערן כרמלי, צביקה פיק ומני בגר. הלהקה הופיעה בין השאר בפסטיבל נביעות 1978, בערבי רוק בבית ליסין ובקיבוצים. הבמאי אורי ברבש ביים סרט תיעודי אודות הלהקה הנקרא, גם הוא "גן עדן" (1977).
הלהקה התאחדה ארבע שנים לאחר מכן, כשההרכב מתחלף מספר פעמים ושוב התפרקה ב-1985. הפעם הלהקה הצליחה להוציא שירים מצליחים כמו: "שלוות הלילה", "בואי נרוץ", "כזה סימפתי" ו"שמש חמה".
פרידריך וילהלם שלינג

קריירה

פרידריך וילהלם שלינג נולד בלאונברג ליד שטוטגרט ב-27 בינואר 1775. הוא פקד סמינרים פרוטסטנטים בטיבינגן (כיום גרמניה) בשנים 1790–1795, והיה מוערך בקרב פילוסופים דגולים רבים כגון: הגל, והמשורר האידיאליסט פרידריך הלדרלין. 
ב-1797 עבר ליינה שבגרמניה ושם התוודע לראשונה לחלק מהרעיונות של הרומנטיקה החדשה, ופגש משוררים רבים שהיו בכנסים במכללה שבה למד. 
במשך הזמן למד בפקולטה בגרמניה והגיע לדרגת פרופסור.
אף על פי שהרצאותיו בברלין היו בנוכחותם של משוררים דגולים, יצירותיו הפילוסופיות לא התקבלו ולא נחשבו בעיניהם לדבר משמעותי שיש להתייחס אליו ברצינות. למרות זאת, כיום ידוע שחשיבותו הפילוסופית והאידיאליזם שחקר משפיעה על רבים שדחו אותו, בעיקר בגלל חוגי הפוליטיקה והקבוצות הנמנות איתה.
פרדריך וילהלם יוזף שלינג נפטר ב-20 באוגוסט 1854 בשווייץ.
להגותו של שלינג הייתה השפעה רחבה על הפילוסופיה המודרנית כולה של שנות ה-20.
דראפט ה-NFL

דראפט ה-NFL הוא דראפט שנתי של ליגת National Football League הידועה בקיצור NFL. בתהליך זה קבוצות הליגה בוחרות שחקני מכללות הרשאים לשחק בליגת ה-NFL. שחקנים אלה מהווים את המאגר הזמין והעיקרי של שחקנים חדשים בליגה. דראפט ה-NFL החל ב-1936 ומתכונתו השתנתה מספר פעמים במשך השנים, אבל העקרונות הבסיסיים נותרו. נכון ל-2016 הדראפט כולל שבעה סיבובי בחירה ומטרתו העיקרית היא ליצור איזון בין קבוצות הליגה השונות.
לכל קבוצה ניתן מיקום בחירה העומד ביחס הפוך להישגיה בעונה שחלפה. כך שהקבוצה הגרועה ביותר מקבלת את זכות הבחירה הראשונה וכך בסדר יורד עד לקבוצה שזכתה בסופרבול שמקבלת את זכות הבחירה האחרונה. קבוצה יכולה בתורה לבחור כל שחקן שעדיין פנוי או לסחור במיקום עם קבוצה אחרת תמורת שחקן או שחקנים או מיקום אחר בדירוג או כל שילוב ביניהם. מעבר לבחירות הרגילות שנקבעות על פי מיקום הקבוצה, מחלקת הליגה מסוף הסיבוב השלישי ואילך, 32 בחירות מיוחדות, אותן מעניקה כפיצוי לקבוצות השונות בהתאם לאובדן שחקנים חופשים בשנה החולפת. בחירות אלו לא ניתנות להחלפה.
כאשר כל הקבוצות ניצלו את זכותן, הסתיים סיבוב בחירה ומתחיל סיבוב בחירה נוסף עד השלמת כל סיבובי הבחירה.
כדי למצות את היכולות לבחור את השחקנים הטובים ביותר כל הקבוצות מחזיקות סקאוטים שעוקבים אחרי רוב שחקני המכללות ומנקדים את יכולותיהם בשלל פרמטרים.
במשך השנים הפופולריות של הדראפט גדלה מאוד וכיום זה אחד מאירועי העל של ה-NFL ומשודר בפריים טיים ברשת ארצית כאשר מיקום הדראפט עצמו משתנה מעיר לעיר כל שנה. בשנים האחרונות הדראפט מתקיים בסוף אפריל או תחילת מאי.
ינשוף פנינה ננסי

תיאור

מדובר במין ינשוף קטן - גודלו כ-19 ס"מ. פלג גופו העליון בצבע חום ומנוקד בנקודות לבנות (ומכאן שמו), פלג גופו התחתון מפוספס - חום ולבן. פרצוף-השמע של הינשוף בצבע לבן ועיניו צהובות. ללא הבדל בין המינים, פריטים צעירים נוטים להיות בהירים יותר ובעלי זנב קצר יותר.

התנהגות

נפוץ באזורים מיוערים ובסוואנות. נוהג לקנן בחורים בעצים, בהם הנקבה מטילה 2–4 ביצים. מין זה נוהג לעיתים לצוד באור יום, כאשר תזונתו מורכבת בעיקר מחסרי חוליות קטנים כדוגמת חגבים וצרצרים.
שפמנון מצוי

מאפיינים

השפמנון המצוי נפוץ בחלקים נרחבים של יבשת אפריקה והמזרח התיכון, בישראל נפוץ השפמנון המצוי במערכת הירדן, באגם הכנרת ובנחלי החוף (כגון: נחל התנינים, נחל הירקון והחולה). השפמנון המצוי עשוי להמצא בנחלים ובאגמים בהם זרימת המים איטית, וכן במקורות מים עכורים, רדודים וחמימים, בהם ריכוז החמצן המומס במים נמוך למדי, לרוב בקרקעית מקור המים.
השפמנון המצוי מתאפיין במערך בן 8 בינים המצויים בקדמת פיו (4 בינים בכל צד). בינים אלו מסייעים לשפמנון המצוי להתמצא במקורות מים עכורים (עד כדי בוץ) וכן לאתר את מזונו. צבע גופו של השפמנון אפור כהה, ואורך גופו עשוי להגיע לכ-1.5 מטר, בשל כך נחשב דג זה כדג הגדול בקרב דגת ישראל. משקלו המרבי של השפמנון המצוי הוא 60 קילוגרם, ראשו משוטח ונוטה מטה, פיו גדול ביחס לממדי גופו. עור השפמנון המצוי נטול קשקשים.
השפמנון המצוי הוא "אוכל-כל" וניזון ממגוון מזונות ובניהם: דגים קטנים, דו-חיים, חסרי חוליות (כגון רכיכות ופרוקי רגליים, בהם סרטנים) ועופות קטנים הטובלים במים. לשם איתור המזון, נעזר הדג במערך ביניו המאפשרים לו לחוש במזונו במים עכורים.
הנשימה של השפמנון יוצאת דופן.
סביבת המחיה של השפמנון המצוי לרוב דלת חמצן (מים עכורים וחמימים שזרימתם איטית), בשל כך מצויד חלקו העליון של לוע השפמנון המצוי ב"חדר נשימה", בו מצויות בליטות הקרויות "עץ נשימה". בליטות אלו מאפשרות לשפמנון לבלוע אוויר אטמוספירי (מחוץ למים), ובכך להעשיר את ריכוז החמצן בדמו. למעשה, כ-60% מצריכת החמצן של השפמנון המצוי נעשית באמצעות בליעת אוויר, כאשר יתר צריכת החמצן נעשית באמצעות זימים, המאפשרים לו לקלוט חמצן שמומס במים.
דג השפמנון המצוי אינו כשר לאכילה על פי ההלכה, בגלל היותו נטול קשקשים, שהם אחד מסימני הכשרות של דגים.
הסכם שארם

הסכם שארם, המוכר גם בשם מזכר "וואי המתוקן", הוא מזכר הסכמות בין מדינת ישראל לארגון אש"ף, כנציג הפלסטינים.
המזכר נחתם בתאריך 4 בספטמבר 1999 על ידי ראש ממשלת ישראל אהוד ברק וראש הרשות הפלסטינית יאסר ערפאת. במעמד החתימה נכחו נשיא מצרים, חוסני מובראק, עבדאללה מלך ירדן ומזכירת המדינה האמריקאית מדלן אולברייט.

ביצוע ותוצאות

במזכר סוכם על הגעה להסכם כולל על מצב הקבע (עם תאריך היעד ספטמבר 2000).  העקרונות לכך היו אמורים להיות מנוסחים במסגרת הסכם על מצב הקבע ((עם תאריך היעד פברואר 2000). 
לצורך הגעה להסכם מסגרת התקיים משא ומתן אשר שלא הניב תוצאות עד קיץ 2000. לכן נפגשו הצדדים ביולי 2000 בארצות הברית בחסות נשיא ארצות הברית בפסגת קמפ דייוויד.
אוליבר נורווד

קריירת מועדונים

נורווד התחיל את הקריירה שלו בקבוצת הילדים של מנצ'סטר יונייטד. ב-16 בספטמבר 2010 נורווד הושאל לקרלייל יונייטד לחודש אחד. יומיים לאחר מכן, נורווד ערך את הופעת הבכורה שלו בקריירה בתיקו 0-0 נגד ברייטון אנד הוב אלביון.
ב-24 באוגוסט 2011 נורווד הושאל לסקאנת'ורפ יונייטד לחצי שנה. ב-25 באוגוסט 2011 נורווד ערך את הופעת הבכורה שלו בסקאנת'ורפ במסגרת הסיבוב השני של גביע הליגה האנגלי נגד ניוקאסל יונייטד. ב-25 באוקטובר 2011 נורווד הבקיע את שער הבכורה שלו בתיקו 2-2 נגד האדרספילד טאון. 
בינואר 2012 נורווד הושאל לקובנטרי סיטי. ב-4 בפברואר 2012 נורווד ערך את הופעת הבכורה שלו בקובנטרי בהפסד 3-2 לאיפסוויץ' טאון. ב-21 במרץ 2012 הבקיע את שער הבכורה שלו במועדון בתיקו 2-2 נגד קארדיף סיטי בדקה ה-95 של המשחק. 3 ימים לאחר מכן הבקיע שער נוסף בניצחון 0-2 נגד פורטסמות'.
בסיום עונת 2011/2012 נורווד סירב להצעה של יונייטד להאריך את חוזהו, על מנת לחתום בקבוצה בה יוכל לקבל יותר דקות משחק. ב-29 ביוני 2012 נורווד חתם בהאדרספילד טאון ל-3 שנים תמורת 505 אלף אירו. ב-17 באוגוסט נורווד ערך את הופעת הבכורה שלו בהרדספילד בניצחון 0-1 נגד קארדיף סיטי.
בקיץ 2014 נורווד חתם ברדינג. ב-23 באוגוסט 2014 ערך את הופעת הבכורה שלו ברדינג בהפסד 4-0 לנוטינגהאם פורסט.
ב-3 באוגוסט 2016 נורווד חתם בברייטון אנד הוב אלביון ל-3 שנים. ב-16 באוגוסט 2016 נורווד ערך את הופעת הבכורה שלו בקבוצה בניצחון 0-3 נגד רוטרהאם יונייטד. בסיום העונה נורווד חגג עם ברייטון עלייה לפרמייר ליג אחרי 34 שנים בליגות הנמוכות.
ב-25 ביולי 2017 נורווד הושאל לפולהאם. ב-5 באוגוסט ערך את הופעתו הבכורה בתיקו 1-1 נגד נוריץ' סיטי.
ב-13 באוגוסט 2018 הושאל לשפילד יונייטד, וב-1 בינואר 2019 עבר רשמית לשפילד.

קריירה בינלאומית

עד גיל 17, נורווד היה חבר בנבחרות הנוער של אנגליה. בגיל 19 נורווד החליט לנצל את מוצאו הצפון אירי ולייצג את צפון אירלנד.
ב-11 באוגוסט 2010 נורווד ערך את הופעת הבכורה שלו בנבחרת בהפסד 2-0 למונטנגרו. נורווד השתתף עם הנבחרת ביורו 2016.
Compton (אלבום)

רקע

לאחר 11 שנים של עבודה על האלבום "Detox", דרה החליט לבטלו בטענה שהאלבום לא עומד בסטנדרטים שלו. ב-1 באוגוסט 2015 דרה הודיע בתוכנית "The Pharmacy" בתחנת הרדיו שלו, Beats 1, על הוצאת אלבומו האחרון "Compton". דרה קיבל השראה ביצירת האלבום מהסרט הביוגרפי על הלהקה N.W.A שנקרא Straight Outta Compton.
Shine Ya Light

רקע וכתיבה

השיר נכתב והופק על ידי כריס לוקו, פראזר סמית' ואל פי. השיר הוא שיר בסגנון הרית'ם אנד בלוז והסינת'פופ. בבריטניה זכה השיר להצלחה נאה כאשר הגיע אל המקום ה-10 במצעד הסינגלים הבריטי, ואף נכנס למצעד סוף השנה של המדינה.
לשיר יצאו מספר רמיקסים רשמיים שהיו זמינים בהורדה דיגיטלית.

וידאו קליפ

הווידאו קליפ המלא של השיר הועלה לערוץ היוטיוב של ריטה אורה ב-27 באוקטובר 2012. הקליפ צולם בעיר הולדתה של אורה, פרישטינה שבקוסובו. לאורכו של הקליפ, ניתן לראות את אורה מטיילת ברחובות העיר ואף נוסעת באופנוע.
נכון למאי 2019, מונה הצפיות של הקליפ עומד על כ-21 מיליון צפיות.
רוזטה (גשושית)

שיגור הרוזטה

ב־2 במרץ 2004 שוגרה הגשושית באמצעות משגר אריאן 5, ממנו נפרדה במסלול סביב כדור הארץ. משימתה ארכה כ־10 שנים, עד ששיגרה את הנחתת, פיליי, אל ליבתו הקפואה של השביט 67P/צ'וריומוב-גרסימנקו (67P/Churyumov–Gerasimenko).
שיגורה של הרוזטה התעכב בשנה, כיוון שקורקעה אחרי שמשגר אריאן 5 התפוצץ לאחר שיגורו. בעקבות חקירת ההתפוצצות עברה המשימה שינויים, ואף יעדה המקורי של רוזטה, השביט וירטנן, נזנח, בשל אובדן חלון השיגור.

הנחיתה על השביט

ב־6 באוגוסט 2014 הפכה רוזטה לגשושית הראשונה שנכנסת למסלול סביב שביט. המצלמה שעל גבי הגשושית מיפתה את ליבתו של השביט במטרה לסייע למדענים לבחור מקום נחיתה מתאים. ב־12 בנובמבר 2014, לאחר מציאת מקום הנחיתה ההולם, שוחררה הנחתת פיליי ממרחק של קילומטר מהשביט. היא התקרבה לפני השטח של השביט במהירות של מטר לשנייה, והייתה אמורה לירות שלושה צלצלים, שיסייעו לה להיאחז בשביט. על המדענים מהמרכז האירופי לפעילות חלל בדרמשטט שבגרמניה הוטלה המשימה של הנחתת פיליי, שגודלה כגודלה של מכונת כביסה, על אזור הדומה בגודלו לשדה תעופה גדול. 
ההנחתה של פיליי לא בוצעה כמתוכנן, ורק לאחר שני ניסיונות נחיתה בלתי מוצלחים, שלאחר כל אחד מהם התרוממה פיליי וניסתה לנחות שוב, נחתה לבסוף הנחתת במקום אחר מזה שתוכננה לנחות עליו. במקום הנחיתה הסופי קבלה פיליי אור לזמן מועט בהרבה מזה שהייתה מקבלת לפי החישובים בנקודת הנחיתה המקורית, כתוצאה מכך, זמן צבירת האנרגיה מהשמש ירד באחוזים רבים. פחות משלושה ימים מרגע נחיתתה על השביט, איבדה פיליי את היכולת לפעול, כתוצאה מהתרוקנות הסוללה. טרם הפסקת פעילותה הספיקו כל המכשירים של פיליי לבצע את משימתם כמתוכנן, ונתונים רבים נשלחו חזרה לכדור הארץ. כמעט כל משימתה של פיליי הושלמה. ב־14 ביוני 2015, פיליי נטענה מהשמש ושידרה אות לכדור הארץ.

המטרה: חקר השביטים

מטרתה העיקרית של משימת החלל, שעלותה כ־850 מיליון דולרים, היא הניסיון הראשון מסוגו לביצוע נחיתה רכה על גרעינו של שביט. כך יתאפשר לערוך מחקר מקיף יותר של שביט משבוצע אי פעם.
המשימה מתאימה לקשר החזק בין סוכנות החלל האירופאית (ESA) וחקר השביטים, קשר שהחל להתפתח, כאשר הגשושית ג'וטו צילמה תמונות תקריב של ליבתו של השביט היילי ב־1986. הנחתת תחקור את החומרים מהם עשוי השביט. מעריכים שחומרים אלה נשארו כמו שהם פחות או יותר מאז היווצרות מערכת השמש.
אחד מיוזמי הפרויקט הוא פרופ' עקיבא בר־נון מאוניברסיטת תל אביב שאמר: 
פרויקט רוזטה הינו חוד החנית של מחקר השביטים, שנקודות השיא שלו עד עתה היו התקרבותה החטופה של הגשושית "ג'וטו" לגרעינו של השביט היילי בשנת 1986, התקרבותה החטופה של גשושית "אבק הכוכבים" (Stardust) לגרעינו של שביט וילד־2 בשנת 2003 צילום פניו והחזרת אבק ממנו לאנליזה במעבדות על פני הארץ, ועתה שהייה של רוזטה חדשים רבים ליד גרעינו של שביט צ'וריומוב־גרסימנקו, נחיתה על פניו וחקירת מבנהו והרכבו. השביטים הם הגופים הפרימיטיביים ביותר במערכת השמש והם לא השתנו מאז יצירתה לפני 4.5 מיליארד שנים. כיום יש עדויות ברורות (חלקן החשוב ביותר ממעבדת הסימולציה של שביטים באוניברסיטת תל אביב) כי שביטים הביאו לכדור הארץ הרבה מאוד מן הגזים האצילים ארגון, קריפטון וקסנון והחמרים האורגניים שהובילו ליצירת החיים על פני הארץ.
קסנופון

קסנופון בן גרילוס (ביוונית: Ξενοφών, בלטינית: Xenophon) (לערך 428 לפנה"ס - 354 לפנה"ס) היה היסטוריון, מצביא ופילוסוף אתונאי.

חייו

קסנופון נולד למשפחה מהמעמד הגבוה, קיבל חינוך מצוין, בין היתר נמנה עם חוג תלמידיו של סוקרטס. כנגד המלצת סוקרטס, הוא הצטרף אל צבא שכירים של כורש הצעיר, שניסה להדיח את אחיו ארתחששתא השני מכס המלכות. המרידה הסתיימה במפלתו של כורש הצעיר שנהרג בשנת 401 לפנה"ס בקרב קונקסה. צבא השכירים הגדול, שמנה למעלה מ-10 אלף לוחמים, פנה למערב תחת פיקודו של קסנופון וקצינים נוספים. קסנופון תיאר את סיפור המסע בחיבורו "אנבסיס".
עם חזרתו לאתונה בשנת 399 לפנה"ס, הוגלה בגלל פעילות מדינית שנגדה את הדמוקרטיה. בשנת 396 לפנה"ס התגייס לצבאו של המלך אגסילאוס, בעת מלחמת ספרטה - פרס. פרוץ המלחמה הקורינתית מנעה את המשך הפעילות של הצבא הספרטני על אדמת פרס. יחד עם המלך שב ליוון והשתתף בקרב קורונאה בשנת 394 לפנה"ס. אגסילאוס הפך לפטרונו ובזכותו זכה קסנפון לאחוזה בסקילוס. בשנת 386 לפנה"ס האישומים נגדו בוטלו באופן רשמי על סמך מסמכי "שלום המלך" (שלום אנטלקידס). הוא העדיף שלא לחזור ושני בניו התחנכו בספרטה. בשנת 371 לפנה"ס, בעקבות קרב לאוקטרה, עזב קסנופון לקורינתוס.

יצירותיו

הלניקה - היא המשך לחיבור "תולדות המלחמה הפלופונסית" של תוקידידס, שמת בטרם הספיק להשלים את חיבורו. החיבור התמקד באירועי שהתרחשו בין 441 לפנה"ס ל-362 לפנה"ס, כיבוש אתונה, שלטון "שלושים הטירנים", שיקום הדמוקרטיה (404 לפנה"ס) ותקופת ההגמוניה הספרטנית.
אנבסיס - מתאר את מסעם של עשרת אלפים שכירי חרב יוונים, רובם הופליטים ופלטסטים באסיה הקטנה במהלך מרד כורש הצעיר באחיו ארתחששתא השני מלך פרס. תחילה הוא פרסם את החיבור בשם בדוי: תמיסטוגנס מסירקוסאי. היצירה בשלמותה פורסמה אחרי המסע תחת שמו המקורי.
מדינת הספרטנים, בזמן שהותו בספרטה כתב קסנופון ספר על מדיניות ספרטה.
כמו כן חיבר כמה ספרי הדרכה צבאיים וספרי הגות, בעיקר על מורו סוקרטס.
כתלמיד של סוקרטס, נהג לרשום את שיעוריו. לפי דיוגנס לארטיוס בסביבות שנת 430 היו ידועות ליוונים שיטות ראשונות לקצרנות ביוונית. יש טענות שנויות במחלוקת כי בעזרת שיטת קצרנות שהמציא או שיכלל, קסנופון רשם את דברי סוקרטס ואת מחשבותיו בנוגע לסוקרטס ותורתו.
גדליה בן-דור

קורות חייו

עם גיוסו לצה"ל עבר הכשרה כלוחם, קורס מ"כים חי"ר וקורס קציני חי"ר. בתום קורס הקצינים הוצב כמפקד מחלקה, סגן מפקד פלוגה וכמפקד פלוגה בסיירת אגוז. בהמשך פיקד על קורס סיור בסיירת. לאחר מכן שימש כסגן מפקד הסיירת. לאחר מלחמת יום הכיפורים שימש כמפקד סיירת אגוז. בתפקידו הבא שימש כמפקד עוצבת חירם בלבנון.
שנים עבריות תת"ק - תתקצ"ט

שנים עבריות תת"ק (900) - תתקצ"ט (999) התחילו, על פי המסורת המקובלת של מניין השנים בלוח העברי המבוססת על סדר עולם רבה, בשנת 2862 לפנה"ס והסתיימו בשנת 2762 לפנה"ס לפי הלוח היוליאני.
מצעד הפזמונים הבינלאומי השנתי

בגלגלצ

השדרנית הקבועה של מצעדי השנה בגלגלצ היא דלית רצ'שטר, ולפניה נעמי רביע, הדר מרקס ועמרי רונן. במהלך המצעד נחשפים אמני השנה הנבחרים, ועל פי רוב גם סגניהם. בשנים האחרונות, מבצעים אמנים ישראלים את השירים הנבחרים במצעד השנתי.
הילה ערן

ביוגרפיה

ערן נולדה ברמת גן. היא בתו של המפיק דורון ערן. היא בת דודה מדרגה שלישית של יון תומרקין.  
ערן השתתפה בתחרות של טקס בחירת מלכת היופי לשנת 2006 ושם זכתה בתואר נערת היופי עשרה. 
היא בוגרת תואר ראשון בקולנוע וטלוויזיה מאוניברסיטת תל אביב.   
היא אם לשניים.

משחק

ב-1999 השתתפה בדרמת הטלוויזיה "תסתכל לי בעיניים" שביים והפיק אביה. בשנת 2002 השתתפה בסרט "טהארה". בשנת 2003 שיחקה לצד אלונה טל ואושרי כהן בסרט הדרמה "להיות כוכב" בבימויו של ארנון צדוק. בשנת 2005 שיחקה בסרטו של מנחם גולן "ימים של אהבה" בכיכובם של מאיה בוסקילה וניר לוי. 
בשנת 2007 שיחקה בתפקיד אורח בסדרה "אגדת דשא" ששודרה בערוץ 10. באותה שנה החלה לגלם את ליאה בנטוב בסדרת המדע הבדיוני "הנפילים" שיצרו רובי דואניאס וחן קלימן, ושודרה בערוץ הילדים לצופי Yes. 
בשנת 2008 שיחקה בסדרה "הפיג'מות" בתפקיד אורח, שיחקה בתפקיד ראשי בסרט "הכתובה" בבימויו של מנחם גולן על פי מחזה של אפרים קישון. באותה שנה החלה להנחות את המגזין היומי של ערוץ 24 "רעש" לצד גל לב וג'ייסון דנינו-הולט, ושבה לשחק בעונה השנייה של הסדרה "הנפילים". 
בשנת 2009 שיחקה בסרט "רגליים קרות" שביים אביה. והחלה להשתתף בתוכנית הטלפתיה "העוקץ" בהנחיית נמרוד הראל. 
בשנת 2010 שיחקה בעונה השנייה של סדרת הדרמה היומית "תיכון השיר שלנו" בתפקיד דפנה. בשנת 2011 שיחקה בתפקידי אורח בסדרות: "השועלים" פרי יוצרו של גיורא חמיצר, ו-"אחרי הצלצול" ששודרה בערוץ דיסני.
בשנת 2016 שיחקה בסרט אותו גם הפיקה "האוצר מעבר לנהר".
בשנת 2017 שיחקה את הדמות עדי בסרט ״ג'סטה״, אותו הפיקה, בבימויו של קובי מחט.
בשנת 2018 יצא לאקרנים הסרט "סנאפשוט"  בו שיחקה את הדמות מיכל.
בשנת 2019 השתתפה בסרט "מתחתנת", אותו גם הפיקה.

הפקה

ערן יזמה והפיקה מספר סרטים ותוכניות דוקומנטריות דרך חברת ההפקה שלה, הילה הפקות, בהשתתפות שחקנים ישראלים מהשורה הראשונה: 
בשנת 2015 הפיקה את הסרט "גויאבות", בבימויו של קובי מחט, שבו לקחו חלק השחקנים חנה לסלאו, יהורם גאון ומאיר סויסה. 
בשנת 2016 הפיקה את "האוצר מעבר לנהר", סרט הרפתקאות לילדים שכתבו מחט ואלון גור אריה. 
בשנת 2017 הפיקה את הסרט "ג'סטה", בבימויו של קובי מחט. היא אף השתתפה בו בתפקיד משני.
בשנת 2018 הפיקה לצד משה אדרי ולאון אדרי את הסרט "גיבור בעננים", שביים אביעד קידר, בהשתתפותם של יובל שם-טוב, שי ורועי ועודד פז.  
בנוסף, הפיקה באותה שנה את הסרט "עד הקצה - ג'סטה 2". 
בשנת 2019 הפיקה ערן סרט דוקומנטרי עבור שידורי קשת בהשתתפותם של גילה אלמגור, אקי אבני, יפתח קליין, אורי גבריאל, נלי תגר ונטע ריסקין. 
כמו כן הפיקה ב-2019 את הסרט "מתחתנת" בהשתתפותה של הילה סעדה, דין מירושניקוב, מייקל לואיס, ליז רביאן ועוד.
צפיה גורן

צפיה גורן (ד' באלול ה'תרפ"ה, 24 באוגוסט 1925 - כ"ה באייר ה'תשס"ח, 30 במאי 2008) הייתה אשת חינוך ונשיאת אמונה - תנועת האשה הדתית לאומית. אשת הרב שלמה גורן, הרב הראשי לצה"ל הראשון ולימים הרב הראשי לישראל.

ביוגרפיה

נולדה בירושלים כבתם הבכורה של שרה והרב דוד כהן ("הרב הנזיר"). את שמה המיוחד נתנו לה הוריה על שם הציפייה לגאולה ולנבואה שאביה שאף אליהן כל ימיו. השם ניתן לאחר שרבו של אביה, רבה הראשי של ארץ ישראל הרב אברהם יצחק הכהן קוק, הסכים לו במכתב מלא רמזים וברכות מפליגות שכתב ממקום חופשתו במוצא. גורן הייתה אחותו הבכורה של הרב שאר ישוב כהן.
לדברי גורן, באותה עת טרם נולדו לראי"ה קוק נכדים והוא החשיב אותה כנכדתו הבכירה.
בזמן לימודיה בסמינר למורות עבדה במשק ילדים מוצא, מוסד שקלט חלק מילדי טהראן. היא ליוותה את כיתתה עד לטקס בר מצווה חגיגי שנערך בהשתתפות הרבנים הראשיים לארץ ישראל, הרב יצחק אייזיק הלוי הרצוג והרב בן-ציון מאיר חי עוזיאל.
למדה באוניברסיטה העברית בירושלים פסיכולוגיה, חינוך והיסטוריה יהודית.
גורן הייתה נשיאת אמונה - תנועת האשה הדתית לאומית וחברה פעילה בה במשך עשרות שנים – בסניף תל אביב, בהנהלה הארצית ובתנועה העולמית.
נישאה לרב שלמה גורן, ולזוג נולדו שלושה ילדים: תחיה שפירא - שופטת בבית המשפט המחוזי בתל אביב, דרורית תמרי - פסיכולוגית בתל אביב, ואברהם (רמי) גורן, עו"ד.
נפטרה בכ"ה באייר ה'תשס"ח, 30 במאי 2008, ונטמנה בבית הקברות בהר הזיתים, בסמוך לבעלה.
היא ובעלה נבחרו לדמויות המופת של החינוך הממלכתי דתי לשנת תשע"ז.
מסלול המרתון (אולימפיאדת לונדון)

מסלול המרתון של אולימפיאדת לונדון (באנגלית: 2012 Olympic Marathon Course) הוא המסלול בו נערכו מרוצי המרתון לנשים וגברים באולימפיאדת לונדון שנערכה בשנת 2012 בעיר לונדון, בירת הממלכה המאוחדת.
מסלול הריצה, שאורכה 42.195 ק"מ, לא התחיל בגשר מצודת לונדון והסתיים באצטדיון האולימפי כפי שתוכנן בתחילה, אלא התחיל והסתיים ברחוב המאל הסמוך לארמון בקינגהאם וכלל הקפה אחת באורך 3.571 ק"מ ושלוש הקפות של 12.875 ק"מ. מסלול ההקפה הארוכה עבר הלוך וחזור ברציף ויקטוריה על גדת הנהר תמזה וחלף באזור הסיטי של לונדון.
מסלול זה שונה מהמסלול של מרתון לונדון הנערך מדי שנה, ומסתיים במאל אך מתחיל במזרח העיר.